เมาหมัด!
 *อาการที่ดัชนีแกว่งตัวไปมาตลอดเวลา ก่อนจะลงเอ่ยด้วยการปิดลบเป็นส่วนใหญ่ แต่บางวันสามารถพลิกกลับขึ้นมาปิดบวกได้อย่างไม่น่าเชื่อ “โมนิก้า” มองเป็นอาการเมาหมัดที่พบเห็นได้เป็นประจำในยามที่ตลาดหุ้นโดนกระแทกด้วยปัจจัยลบหนักๆ ส่งผลให้รูปแบบการเคลื่อนตัวยังเอาแน่เอานอนอะไรไม่ได้ จึงกลายเป็นปัจจัยเสี่ยงที่ผู้เล่นต้องพึ่งระวังมากเป็นพิเศษนะคะ
12 พ.ค. 2560

เจาะกระดาน : โมนิก้าและทีมงาน
*อาการที่ดัชนีแกว่งตัวไปมาตลอดเวลา ก่อนจะลงเอ่ยด้วยการปิดลบเป็นส่วนใหญ่ แต่บางวันสามารถพลิกกลับขึ้นมาปิดบวกได้อย่างไม่น่าเชื่อ “โมนิก้า” มองเป็นอาการเมาหมัดที่พบเห็นได้เป็นประจำในยามที่ตลาดหุ้นโดนกระแทกด้วยปัจจัยลบหนักๆ ส่งผลให้รูปแบบการเคลื่อนตัวยังเอาแน่เอานอนอะไรไม่ได้ จึงกลายเป็นปัจจัยเสี่ยงที่ผู้เล่นต้องพึ่งระวังมากเป็นพิเศษนะคะ
*ประกอบกับผลประกอบการไตรมาส 1 ปี 60 ก็ออกมาไม่แจ่มเหมือนที่หลายคนประเมินไว้ ยิ่งกลายเป็นตัวฉุดสถานการณ์ให้เลวร้ายลงไปอีก เพราะกลายเป็นว่า ตลาดหุ้นถูกตีขนาบด้วยเรื่อง “ขายเมื่อความจริงปรากฏ” กับ “ขายเมื่อกำไรไม่เป็นตามที่คาด” สถานการณ์โดยรวมถึงดูไม่ค่อยดีเท่าที่ควร ซึ่งเป็นเรื่องที่ผู้เล่นต้องเตรียมใจรับสภาพที่เกิดขึ้นให้ได้นะจ๊ะ
*ล่าสุดเห็นดัชนีแกว่งตัวไปมา ก่อนจะจบลงที่ระดับ 1,550.27 จุด ลบไป 10.04 จุด ด้วยมูลค่า 5.43 หมื่นล้านบาท “โมนิก้า” มองเป็นสถานการณ์ที่ไม่ค่อยจะสู้ดีสักเท่าไหร่ เพราะผู้เล่นเริ่มสาดหุ้นออกมาหนักๆ จนหุ้นหลายตัวเริ่มหาทางกลับบ้านไม่เจอ และหากปล่อยให้สถานการณ์ดำเนินต่อไปเช่นนี้เรื่อยๆ ตลาดหุ้นไทยคงต้องนองไปด้วยเลือดแมงเม่า จึงต้องวางแผนการเล่นให้รัดกุมขึ้นเจ้าค่ะ
*เหมือนกับในรายของ EARTH ถูกกระหน่ำเทขายอย่างหนักหน่วง จนหุ้นรูดติดฟลอร์ในเวลาไม่กี่อึดใจ มันตีความได้อย่างเดียวว่า งบไม่ดี! หุ้นถึงลงมาปิดที่ 2.82 บาท ลบไป 1.20 บาท หรือลงไป 30% ด้วยมูลค่า 490 ล้านบาท แถมราคาดังกล่าวเป็นจุดที่ต่ำสุดในรอบ 5  ปีนับตั้งแต่กลับเข้ามาเทรดใหม่ได้แค่ 11 วัน จึงต้องจับตาดูกันว่า วันนี้รีบาวด์ได้อ่ะป่าว! หากเด้งกลับขึ้นไม่ไหว..สงสัยจะดูไม่จืดนะคะ
*เช่นเดียวกับในรายของ BANPU ทันทีที่มีแรงเทขายกระหน่ำออกมาอย่างหนักหน่วง จนหลุดแนวรับสำคัญที่บริเวณ 18.20 บาท  สถานการณ์ของหุ้นก็ดูแย่ลงไปอีกในทันที แถมแรงซื้อก็หดหายไปดื้อๆ วานนี้ถึงเห็นหุ้นปิดที่ 17.90 บาท ลบไป 0.60 บาท หรือลงไป 3.25% ด้วยมูลค่า 2.23 พันล้านบาท “โมนิก้า” มองเป็นเกมที่ต้องเผ่นป่าราบเหมือนกัน เพราะบรรยากาศดูน่ากลัวชอบกลเจ้าค่ะ
*ส่วนอีกหนึ่งรายที่น่ากลัวอย่างหนัก คงต้องยกให้หุ้นถุงยางแตก TNR โดนเทขายตั้งแต่เช้าจรดเย็น จนสุดท้ายลงมายืนอยู่ที่ 18.90 บาท ลบไป 3.30 บาท หรือลงไป 14.90% ด้วยมูลค่า 348 ล้านบาท “โมนิก้า” มองเป็นช็อตของวงแตก ไม่มีมีใครอยากถือหุ้นอีกต่อไป หุ้นจึงมีโอกาสอ่อนตัวลงอีกวัน หลังจากนั้นจะเด้งขึ้นอย่างร้อนแรง สูตรของเซียนหุ้นเข่าไว้อย่างนั้น! จริงหรือไม่..ต้องรอดูกันต่อไปจ้า
*การเคลื่อนตัวดังกล่าวคล้ายคลึงกับกรณีของ TKN พยายามเทคตัวขึ้นยืนในแดนบวก แต่สุดท้ายก็แพ้ภัยตัวเองจนได้ (ขึ้นเยอะ เลยลงเยอะ) วานนี้ถึงเห็นหุ้นลงมายืนอยู่ที่ 20 บาท ลบไป 0.80 บาท หรือลงไป 3.85% ด้วยมูลค่า 1.25 พันล้านบาท  “โมนิก้า” มองเป็นสถานการณ์ที่นักเล่นต้องเริ่มทำใจอีกครั้งว่า น่าจะไม่ได้เห็นราคาสูงกว่านี้อีกแล้ว..เชื่อน้องโมไหม?
*คล้ายคลึงกับกรณีของ BWG พอถึงบทจะเลิกเล่น ก็เลิกกันแบบดื้อๆ ยิ่งมาเจอบรรยากาศตลาดหุ้นอึมครึมแบบนี้ด้วยแล้ว ยิ่งทำให้สถานการณ์ของหุ้นดูหงอยลงไปเป็นกอง บวกกับมีการขึ้นเครื่องหมาย XD ก็เลยทำให้หุ้นมีราศีหม่นหมองกันใหญ่ จนเป็นเหตุให้หุ้นลงมาปิดที่ 1.89 บาท ลบไป 0.13 บาท หรือลงไป 6.40% ด้วยมูลค่า 404 ล้านบาท เดี๊ยนบอกได้แค่ว่า หุ้นลงมาแตะ 1.80 บาทต้องเด้ง หากไม่เด้ง..ลงยาวแน่ๆ อิอิอิอิ
*ส่วนหุ้นที่มีอาการหลุดแนวรับ ต่อจากนั้นไหลรูดลงไปลึก “โมนิก้า” คงต้องย้อนกลับมาดู SIRI หลังราคาหุ้นไหลลงมาปิดที่ 1.96 บาท ลบไป 0.12 บาท หรือลงไป 5.80% ด้วยมูลค่า 480 ล้านบาท เหมือนเป็นการสะท้อนภาพแรงเทขายยังมีอยู่เป็นจำนวนมาก หุ้นถึงไม่สามารถผงกหัวขึ้นมาได้เลย วันนี้ถึงต้องลุ้นให้เด้งขึ้นมาปิดบวก เพื่อทำให้โพสิชั่นของหุ้นเปลี่ยนไปในทางทางที่ดีขึ้นเจ้าค่ะ
*เช่นเดียวกับในรายของ AAV ถูกเทขายอย่างต่อเนื่อง 3 วันติด จนสุดท้ายลงมาปิดที่ 5.90 บาท ลบไป 0.20 บาท หรือลงไป 3.30% ด้วยมูลค่า 518 ล้านบาท “โมนิก้า” มองเป็นอะไรที่น่าลุ้นแบบขำๆ เพราะถ้ามองตามสูตรสำเร็จการลงทุน วันนี้หุ้นต้องเด้งอย่างไม่มีข้อโต้แย้ง จึงกลายเป็นหุ้นที่เหมาะต่อการเคาะขวาสั้นๆ หากไม่เป็นเหมือนกับที่คิด ก็แค่ถอยฉากเท่านั้นเองจ้า
*สำหรับกรณีของหุ้น ACAP  ยังคงเป็นเผือกร้อนที่ไม่ควรเข้าไปยุ่ง เพราะรายละเอียดของการฟ้องร้องมันซับซ้อนซ่อนเงื่อน แถมคนของทางการยังเน้นเรื่องเกมรับเป็นหลัก จึงกลายเป็นหุ้นที่ลอยไปลอยมากับข่าวสารที่เกิดขึ้นในแต่ละวัน “โมนิก้า” ถึงอยากให้นักเล่นศึกษาข้อมูลให้ดีก่อนเล่น หลังหุ้นลงมาปิดที่ 19.60 บาท ลบไป 0.50 บาท หรือลงไป 2.50% ด้วยมูลค่า 75 ล้านบาท เดี๊ยนบอกได้แค่ว่า ขึ้นอยู่กับ “น้องเค้ก” สามารถชี้แจงได้ชัดเจนแค่ไหนค่ะ